วิถีความมั่งคั่ง...ยุคดิจิทัล ชีวิตใหม่ที่รอไม่ได้
ถนนทุกสายกำลังเดินเข้าสู่ “โลกดิจิทัล” เพื่อนำมาเป็นเครื่องมือในการสร้างความมั่งคั่งให้กับองค์กร
25 ก.พ. 2562

เรื่อง วารุณี อินวันนา
ถนนทุกสายกำลังเดินเข้าสู่ “โลกดิจิทัล” เพื่อนำมาเป็นเครื่องมือในการสร้างความมั่งคั่งให้กับองค์กร ลดต้นทุนทางธุรกิจ เพิ่มความรวดเร็วในการขายสินค้า ให้บริการแก่ลูกค้าได้จำนวนมากในคราวเดียวกันตลอด 24 ชั่วโมง เพื่อทำกำไรได้มากขึ้น เป็นการเร่งผู้คนเข้าสู่วิถีดิจิทัลเร็วขึ้นอีก
คนธรรมดาอย่างเรา ไม่ว่าจะอยู่ในเจเนอเรชั่นใดก็ตาม จะถูกบีบให้ ต้องเปลี่ยน
จากมุมมองของ 3 ผู้เชี่ยวชาญและคลุกคลีอยู่ในวงการเทคโนโลยี ที่มาพบกันบนเวที “พลิกโฉมการลงทุน สร้างโอกาสทำกำไรยุคดิจิทัล”
วรพจน์ ถาวรวรรณ ผู้อำนวยการฝ่ายขายและการตลาด กลุ่มผลิตภัณฑ์คอมเมอร์เชียลและฝ่ายสื่อสารองค์กร บริษัท ซินเน็ค (ประเทศไทย) หรือ SYNNEX มีความเชี่ยวชาญด้านผลิตภัณฑ์และการตลาดวงการไอทีมาร่วม 15 ปี เคยร่วมงานกับบริษัท ฮิวเลตต์-แพคการ์ด (ประเทศไทย) และบริษัท เดลล์ คอร์ปอเรชั่น (ประเทศไทย)
ชัชวาล เดชาโรจนภัทท์ กรรมการบริหาร ฝ่ายสื่อสารการตลาดอี-บิซิเนส บริษัทหลักทรัพย์ (บล.) ฟินันเซีย ไซรัส ที่มีประสบการณ์นำเทคโนโลยีเข้ามาช่วยลดปัญหาให้กับลูกค้ารายย่อย ในวงการสินค้าอุปโภคบริโภค อาหาร ธนาคาร โรงงาน เอเยนซีโฆษณา
มาโนช พฤฒิสถาพร เคยมีประสบการณ์ทำงานกับ Credit Karma สตาร์ทอัพด้านฟินเทคที่ให้บริการวิเคราะห์เครดิตความน่าเชื่อถือ ที่สหรัฐอเมริกา ในฐานะนักวิเคราะห์ 1 ปีและคลุกคลีอยู่ในวงการสตาร์ทอัพไทยมาถึงปัจจุบัน
ทำให้เห็นว่า คนธรรมดาอย่างเรา ที่เป็นผู้ใช้บริการ สามารถสร้างความมั่งคั่ง เพิ่มกำไร สร้างความมั่นคง ให้กับชีวิตได้ ด้วยดิจิทัล แต่อาจในรูปแบบที่แตกต่างจากองค์กรหรือธุรกิจที่เป็นผู้ให้บริการ
ฟรีค่าฟี/ค่าคอมม์ ลด
เชื่อว่าในแต่ละวันหลายคนใช้บริการทางการเงิน การลงทุน กับสถาบันการเงินหลายครั้ง การใช้บริการผ่านแอพพลิเคชั่นบนสมาร์ทโฟน คอมพิวเตอร์ ที่บ้านได้ ทำให้ประหยัดค่าเดินทาง ประหยัดค่าแต่งตัว ค่าธรรมเนียมในการโอนเงินไม่ต้องจ่าย
ในอนาคต บริการทางการเงินใหม่ๆ จะถูกนำมาไว้บนดิจิทัลมากขึ้น เพราะสถาบันการเงินต่างหาพันธมิตรที่เป็นผู้ให้บริการและสินค้าจำเป็นในชีวิตประจำวัน เพื่อดึงลูกค้าให้ใช้บริการตลอดเวลา เป็นการเพิ่มรายได้จากความถี่ในการใช้เงินของเรานั่นเอง
ยกตัวอย่าง ธนาคารที่จีนแทบไม่มีคน แต่จะเป็นคีออสก์ที่ประชาชนสามารถทำธุรกรรมได้ทุกอย่าง เพียงเดินเข้าไปผ่านการสแกนหน้า จะมีฐานข้อมูลการกู้เงิน ภาระการชำระหนี้ ทรัพย์สิน ฐานะการเงินของครอบครัว ส่วนของไทย บัตรประชาชนที่เป็นสมาร์ทการ์ดมีเพียงข้อมูลกรุ๊ปเลือด ซึ่งต้องทำให้ข้อมูลทางการเงินและข้อมูลส่วนตัวเชื่อมกัน เพื่อเพิ่มประสิทธิภาพการรั่วไหล
ยุคถัดไปที่เราต้องเจอ คือ การกู้ผ่านดิจิทัล จะไม่เสียค่าธรรมเนียม เพราะสามารถยืนยันตัวตนทางอิเล็กทรอนิกส์ได้ เชื่อมโยงกับระบบข้อมูลเครดิตบูโรแห่งชาติและข้อมูลอื่นๆ ประกอบการวิเคราะห์เครดิต
รวมถึงการแลกเงินและการโอนเงินระหว่างประเทศ จะมีค่าใช้จ่ายด้านค่าธรรมเนียมที่ต่ำลง มีการใช้ อี-วอลเล็ต ทำให้ไม่ต้องพกเงินสดติดตัว
การลงทุน อาทิ การซื้อ/ขาย หุ้น และกองทุนรวม จะทำให้นักลงทุนจ่ายค่านายหน้าหรือค่าคอมมิชชั่นต่ำลง ยกตัวอย่างแอพพลิเคชั่น ฟินันเซีย ฮีโร่ นอกจากซื้อ/ขาย หุ้นแล้ว ยังมีการให้คำแนะนำด้านการลงทุน ข่าวสาร มีกราฟ ให้ดูด้วย และยังมีการสอนวิธีใช้ เพื่อให้นักลงทุนสามารถนำมาใช้ในการสร้างความมั่งคั่งได้ ซึ่งบริษัทหลักทรัพย์ทุกแห่ง ที่ให้บริการซื้อ/ขายหุ้น ผ่านออนไลน์ ต่างเน้นการใช้งานที่ง่าย
ด้วยต้นทุนในการลงทุนที่ต่ำลง จะทำให้คนไทย 70 ล้านคน สามารถเข้ามาใช้ช่องทางตลาดทุนในการสร้างความมั่งคั่งให้กับชีวิตได้ง่ายขึ้น จากปัจจุบันที่มีคนลงทุนสม่ำเสมอเพียง 5 แสนคน จากที่มีการเปิดบัญชี 1.5 ล้านคน
เวลาเพิ่มขึ้น/ค่าเดินทางลด
การซื้อสินค้า ไม่จำเป็นต้องไปห้าง ไม่เสียเวลาเดินทาง ไม่มีต้นทุนเกิดขึ้นเหมือนในอดีต เพียงแค่เชื่อมต่อกับอินเทอร์เน็ตได้ ก็สามารถซื้อและเลือกสินค้าผ่านโทรศัพท์มือถือได้ภายใน 2 นาที ทั้งผ่านอินสตาแกรม (ไอจี) เฟซบุ๊ก เว็บไซต์ และสินค้าจะถูกส่งมาถึงบ้านภายในเวลาอันรวดเร็ว
ขณะที่ ห้างสรรพสินค้า ร้านค้า มีการปรับตัว ไปสู่การนำเทคโนโลยีมาให้บริการแก่ผู้คน โดยปัจจุบันมีร้านค้าที่ไร้พนักงานให้บริการแล้วที่สหรัฐอเมริกาและสิงคโปร์
เพียงเดินเข้าไปสแกนด้วยมือถือเพื่อลงทะเบียนการเข้าร้านค้า และหยิบของที่ต้องการ แอพพลิเคชั่นจะบอกว่าถูกตัดยอดเงินเท่าไหร่ หรือต่อมาเปลี่ยนใจคืนสินค้าก็คืนเงินให้ทันที พอเดินออกจากร้าน เงินจะถูกตัดผ่านบัตรเครดิต หรือบัญชีธนาคาร ตามที่เราได้สมัครไว้ตั้งแต่แรก ด้วยระบบเซ็นเซอร์
ขณะที่ไทย คงต้องใช้เวลาอีกซักระยะ เพื่อให้มีความเป็นวินัย เพราะทุกวันนี้จะเห็นคนที่หยิบช็อกโกแลต ต่อมาเปลี่ยนใจคืน แต่นำไปคืนที่ชั้นมาม่า
แต่อย่าเพิ่งน้อยใจ ไทยเราก็มีบริการแบบไทยๆ ถูกใจกันเพียบ ตัวอย่าง ห้างเซ็นทรัล มีสมาชิกบัตรเดอะวัน 7 ล้านราย มีการไปเป็นพันธมิตรกับสินค้าและบริการอื่นๆ ทุกอุตสาหกรรม เช่น เติมน้ำมันคาลเท็กซ์ ได้แต้มเดอะวันการ์ด สามารถเก็บข้อมูล และยังเก็บข้อมูลการซื้อสินค้าของลูกค้าแต่ละคนได้
เข้าถึงหมอได้มากและง่าย
วันนี้ ในไทยมีแอพพลิเคชั่นที่สามารถให้เราโทรคุยขอคำปรึกษาจากหมอได้เลย
ยกตัวอย่าง แอพพลิเคชั่นชื่อ รักษา ที่สามารถโทรคุยกับหมอได้โดยตรง แต่คนที่ใช้ยังจำกัดในกลุ่มที่ชอบลองเทคโนโลยีใหม่ๆ
โรงพยาบาลกรุงเทพเปิดฟรีไว-ไฟให้ลูกค้า พร้อมกับติดตามข้อมูลที่ลูกค้าค้นหาขณะรอรับบริการ พบว่าเกือบ 50% มีการค้นหาชื่อหมอที่ตัวเองจะไปรับการรักษา หาชื่อยาที่ได้จากเภสัชกร และชื่อโรค ทำให้สามารถแยกข้อมูลที่ผู้ป่วยกังวลได้ และจัดคอร์สให้ตรงกับลูกค้ากลุ่มเป้าหมาย โดยการทำการตลาดโดยตรงกับลูกค้าแต่ละคน แตกต่างจากอดีตที่ทำการตลาดไม่ตรงกับผู้ป่วย เช่น ขายคอร์สฟื้นฟูโรคเบาหวานกับคนป่วยโรคเกาต์ เสียเวลา
ในต่างประเทศ ไอบีเอ็มเพิ่งเปิดตัวโรงพยาบาลที่ดีที่สุดในโลก วิธีการคือ นำผลเลือด หรือผลแล็บ เข้าระบบ ให้ผู้เชี่ยวชาญด้านมะเร็งทั่วโลก 100 คนวินิจฉัยพร้อมกัน และลงความเห็นในการรักษา จากนั้นก็พล็อตกราฟความเห็นของหมอทั้ง 100 คนออกมาว่า รักษาด้วยวิธีคีโมบำบัด ชีวจิต รอวันไป กี่เปอร์เซ็นต์ ทำให้คนไข้มีความมั่นใจในการเข้ารับการรักษา ลดการวินิจฉัยผิดพลาด และรักษาผิดพลาด
สร้างมูลค่าเพิ่มให้อาชีพ
การเข้ามาของโลกดิจิทัล ทำให้เรียนออนไลน์จากมหาวิทยาลัยที่มีความเชี่ยวชาญหรือขึ้นชื่อในสาขาต่างๆ ได้ทั่วโลก และราคาต่ำกว่าการไปเรียนถึงที่
เข้าถึงความรู้ จากผู้เชี่ยวชาญเฉพาะด้านได้ทั่วโลก หลายคนสร้างอาชีพใหม่ จากการเรียนผ่านออนไลน์ฟรี
สามารถทำงานที่ไหนก็ได้ และทำงานหลายๆ อย่างได้ ช่วยเพิ่มรายได้ใหม่ๆ และสร้างมูลค่าเพิ่มให้กับอาชีพ
ขณะเดียวกัน อาชีพหลายอย่างถูกแทนที่ด้วยเทคโนโลยี ทำให้มหาวิทยาลัยต่างๆ ทั่วโลกต้องปรับเปลี่ยนหลักสูตร เพื่อช่วยให้คนรุ่นใหม่สามารถอยู่รอดได้ เช่น การเรียนด้านวิเคราะห์ข้อมูล นักวิทยาศาสตร์ข้อมูล ต้องใช้โปรแกรมเมอร์มากขึ้น
แต่ดิจิทัลไม่สามารถแทนคนได้ทุกอาชีพ โดยงานที่ยังต้องใช้คนก็ยังมีอยู่ งานออกแบบที่ละเอียดอ่อน การเจรจา การให้บริการที่ต้องการสร้างประสบการณ์ที่ดีให้กับลูกค้า สร้างความประทับใจด้านความอ่อนโยน ความอ่อนน้อม ความใส่ใจ วิศวะกรเฉพาะทาง ศิลปิน
ดูดวง/ทำบุญ
วันนี้ ธุรกิจหมอผี ร่างทรง และดูดวง มีการนำดิจิทัลมาทรานส์ฟอร์มโมเดลธุรกิจ เป็นสถาบันร่างทรงและจิตวิญญาณ ด้วยการนำข้อมูลมาวิเคราะห์ลูกค้า มีกราฟ และเปอร์เซ็นต์ของกรรมที่ต้องเจอ และทำการตลาดแนวใหม่ตรงที่ว่ามีร่างทรงหลายองค์ให้เลือก มีสินค้าออกมาขาย และบริการแก้กรรม
หรืออยากรู้ว่าสัปดาห์นี้ เดือนนี้ ปีนี้ ลาภลอยจะมีไหม เพียงเปิดออนไลน์ คำทำนายก็จะออกมาให้อ่านกันแทบจะทันที ไม่ต้องจองคิวล่วงหน้า ไม่เสียเวลา
แม้แต่ทำบุญ ในวันสำคัญทางศาสนาต่างๆ นั่งทำงานก็ทำได้ แค่โอนเงินผ่านโทรศัพท์เข้าบัญชีของวัด โรงพยาบาล โรงเรียน หรือมูลนิธิต่างๆ
ชีวิตติดแทร็ก
ความสะดวกสบายอย่างนี้ ก็ต้องมีของแลกเปลี่ยน นั่นคือ เราต้องเปิดเผยข้อมูลส่วนตัวให้กับการเข้าไปปลั๊กอิน กับบริการออนไลน์ทุกประเภท นั่นคือ การให้เจ้าของบริการและสินค้าติดตามชีวิตส่วนตัวของเรา (แทร็กกิ้ง) ผ่านโทรศัพท์มือถือ
เพราะในการเข้าใช้บริการออนไลน์ เจ้าของบริการและสินค้าจะขอเข้าถึงข้อมูลส่วนตัวบนโทรศัพท์มือถือ หรือเข้าถึงบัญชีสังคมออนไลน์ เช่น เฟซบุ๊ก ไลน์ อินสตาแกรม
ที่สำคัญ หน่วยงานที่รักษาความมั่นคงของชาติสามารถเฝ้าระวังให้เกิดความสงบเรียบร้อย และตามจับผู้กระทำความผิดได้เร็วและง่ายขึ้น ผ่านจีพีเอส และไว-ไฟ บนโทรศัพท์มือถือ
รัฐบาลไทยมีการอนุมัติงบประมาณ 3,500 ล้านบาท ซื้อโซลูชั่นเซฟซิตี้ เป็นของหัวเว่ย ประเทศไทยใช้ชื่อว่าสมาร์ทซิตี้ สามารถสแกนหน้าคนได้ครั้งละ 1,000 คน รู้ทันทีว่าแต่ละคนชื่อ นามสกุลอะไร เพศอะไร บ้านอยู่ที่ไหน ไปที่ไหนมาบ้าง ข้อมูลมหาศาลถูกประเมินภายในเสี้ยววินาทีเร็วกว่าตำรวจ หากทำความผิดสามารถนำกล้องแต่ละตัวมาต่อกันและวาดบนแผนที่จะรู้ได้ทันทีว่าหนีไปที่ไหน ซึ่งโซลูชั่นนี้นำมาใช้ในการตามจับผู้ร้ายที่วางระเบิดในบอสตันมาราธอนใน 3 ชั่วโมง
ในอนาคตอันใกล้นี้ ยุค 5จี กำลังจะมา การเชื่อมต่อไร้สายที่มีความเร็วสูง ทำให้สามารถเชื่อมต่ออุปกรณ์อิเล็กทรอนิกส์ทุกประเภทเข้ากับอินเทอร์เน็ตได้ ที่ผู้เชี่ยวชาญเปรียบเทียบให้ดูว่าช่วยให้การดาวน์โหลดภาพยนต์ใช้เวลาเพียง 1 นาที จะเข้ามาเปลี่ยนโลกอีกระลอก
จะเห็นว่า เราต้องเข้าสู่วิถีดิจิทัลแน่ๆ สิ่งที่จะทำให้อยู่รอดได้ คือ การเรียนรู้และกล้าที่จะใช้เทคโนโลยี และใช้ประโยชน์จากต้นทุนที่ถูกลง เข้าถึงบริการและสินค้าได้ง่ายและเร็ว มาใช้ในการสร้างเวลท์ เพิ่มความมั่งคั่งรองรับชีวิตหลังเกษียณอย่างสมาร์ท